
Olvasóvá nevelés megalapozása óvodáskorban a papírszínház módszerének bevonásával

A dolgozatom témája a mai modern, digitális eszközökkel telített világban különösen aktuális. Az olvasott mese/vers háttérbe szorul a gyermekek életében, és ezeket az élményeket egyre több esetben a digitális tartalmak váltják fel. Az óvodákban egyre nagyobb probléma, hogy mivel a gyermekeket nagyon sok digitális inger éri, motiváció hiányában nem hallgatnak élőszavas mesét, figyelmüket csupán szavakkal nehéz fenntartani.
Kutatásom célja megvizsgálni az irodalom, az olvasott mese szerepét a 3-6 éves gyermekek életében. Kutatásom során különös hangsúlyt fektetek a családban irodalmi tevékenységekben ritkán részesülő gyermekekre, bevonom őket a tevékenységekbe, majd egyénre szabott motivációs eszközökkel teszem csábítóvá számukra a tevékenységet.
Dolgozatom egyediségét az adja, hogy egy újra felfedezett módszerről, a kamishibai papírszínház óvodai gyakorlati tapasztalatairól számolok be az olvasási attitűdformálás tükrében, erről szóló tudományos cikk jelenleg nincs.
Kvalitatív és kvantitatív módszereimmel nem csupán a hipotéziseim bizonyítása volt a cél, hanem egy széleskörű kutatást igyekeztem készíteni, mely többek között bemutatja a szülők olvasási attitűdjét, a gyermekek mesehallgatási attitűdjét, illetve a pedagógusok, könyvtárosok véleményét az olvasóvá neveléssel és a papírszínház módszerével kapcsolatban. Bemutattam a két csoportnak a papírszínház módszerét és heteken át rendszeresen papírszínház előadásaimmal vagy papírszínház bevonásával tartott verselés-mesélés tevékenységeimmel igyekeztem én is hozzájárulni, még ha csak egy hónapra is, az óvodások olvasóvá nevelésének megalapozásához. 
Kutatásom kezdetén négy hipotézist állítottam fel, melyből három beigazolódott. Vizsgálatom legfőbb eredményének tartom, hogy beigazolódott, hogy az otthonukban irodalmi élményekben ritkábban részesülő gyermekekre fókuszálás, és direkt bevonásuk a papírszínház módszerét alkalmazó tevékenységekbe megfelelő motivációval, akár mikrocsoportban, pozitív hatással van az olvasott mese iránti érdeklődésükre és pozitív attitűdjük alakulására.
Negatív visszajelzés kutatómunkám során nem érkezett a módszerről kutatási célcsoportomtól. Minden visszajelzés, illetve a módszerrel való személyes tapasztalat azt mutatja, hogy a papírszínház nagymértékben hozzájárul az óvodáskorú gyermekek olvasóvá nevelésének megalapozásához és szerepe van az élőszavas mesehallgatás megszerettetésében.



